Шейх Хасіна

Ше́йх Хасі́на Ва́зед (род. 28. септембра 1947) — банґладешська політична діячка, політік и президент крайны у 2009-2024 роках.

 Біоґрафія 
Родилася у округови Гопалґонж. Дочка Муджибура Рахмана, первого главы независного Банґладеша (у 1971–1975 роках), якого в крайні именувуть «вӯтцём нації». 1969 року брала участь у студентьскых заворохах у столиці. 1971 року, у час во̄йны за независнӯсть Банґладеша, была арестована пакистаньскыв арміёв. 15 авґуста 1975 року у час воєнного переворота Муджибура Рахмана и дас 20 членӯв ёго файты было убито заговорщиками; Хасіна у сись час пребывала у ФРН, из усёї файты уціліла леш она и її сестра, яка тоже была не у Банґладешови у час переворота. 1981 року, ищи будучи за гатаром, была убрана главов Авамі Ліг — партії, яку колись главив її отиць. Того же року она вернулася у Банґладеш. Пребывала у опозиції ид режимови Ершада, якый раз выступав ге воєнный адміністратор, а потӯм ге президент крайны, орґанізовала масові акції протеста против ёго правліня, неєдноразово была пуд арестом. 1991 року, по кӯнцю власти Ершада и обновліня демократичной системы управліня, Авамі Ліг пуд її управлінём проиграла парламентскі выборы Націоналістичнӯв партії (НПБ), яку главила Халеда Зіа. Выборы 1991 року много у чому узначили характер політичного живота у 1990. роках и далша борьба за власть зачала ся миже сими двома політичными силами.

 Премєр-міністр у 1996—2001 роках 
У марцови 1996 року Хасіна бойкотовала очередні выборы, заставивши Халеду Зіа сформовати переходну управу и огласити повторні выборы, на якых перва здобыла побіду. Стала первым премєр-міністром Банґладеша, яка проробила повный пятьрочный срок. За рокы її правліня уліпшилися удношіня из Індіёв, было пудписано договӯр за розділ вод Ґанґа. Економічноє зростаня по правліню Хасіны Вазед ишло май потихы, до того же повені неєдноразово были крайні великых збыткӯв. 1999 року Націоналістична партія Банґладеша ініціёвала общый політичный страйк из цілёв удставкы Хасіны, єднак она катеґорично удказала ся пӯти досрочно.

 Діятелность у опозиції 2001—2008 
Пудготовка ид выборам 2001 року проходила у напряженӯв обстановці, у резултатови терактӯв умерло поверх сто чоловік. Пӯсля поражіня на выборах Шейх Хасіна обвинила НПБ у фалсіфікаціях, но и так пӯшла у удставку. 2004 року у час свої речи Шейх Хасіна у столиці мала претерпіти покушіня, в резултатови якого умерло 19 чоловік, сама она мала леш пару легкых ран. НПБ катеґорично удверла обвиненя у орґанізації теракта. При чрезвычнӯв ситуації, упровадженӯв воєнными перед выборами 2007 року, Хасіну Вазед было арестовано, айбо у юнови 2008 року она лишила крайну и у́їхала у ЗША.

 Вертаня ид власти 
У новемброви 2008 року Хасіна Вазед вернулася у крайну, обы возглавити свою партію на новых парламентьскых выборах, які было призначено на 29 децембра 2008 року. Удповідно ид резултатам выборӯв Авамі Ліг здобыла бӯльш ге убіждену побіду, и зформовала управу крайны. Хасіна стала ид исполненю должности премєр-міністра 6 януара. 5 авґуста 2024 року она лишила Банґладеш у резултатови реболуції. 

 Удкликованя 

Катеґорія:Уродили ся 1947